એક પિતાએ સામાન્ય ઘર-કંકાસથી કંટાળીને પોતાના યુવાન પુત્રને ઘરની બહાર કાઢી મૂક્યો હતો. એ યુવાન પુત્રની પત્ની ત્યારે પ્રેગ્નન્ટ હતી. વર્ષો વીતી ગયાં. યુવાન પુત્ર ધીરેધીરે સંઘર્ષ કરીને ખૂબ આગળ વધ્યો. સાહસ અને પુરુષાર્થ દ્વારા સફળતાનાં શિખરો સર કરીને એ બહુ મોટો પ્રતિષ્ઠિત બિઝનેસમેન બની ગયો. વર્ષો પછી એને જાણવા મળ્યું કે એનાં વૃદ્ધ પેરેન્ટ્સની હાલત ખૂબ કફોડી અને કરુણ છે. પુત્ર જરા પણ વિલંબ કર્યા વગર પપ્પા પાસે પહોંચી ગયો. પુત્રવધૂએ પણ હક અને જીદ બન્ને શસ્ત્રો અજમાવીને સાસુ-સસરાને પોતાની સાથે રહેવા આવી જવા માટે રિક્વેસ્ટ કરી. પિતાએ જોયું કે ભૂતકાળમાં પોતે કરેલી નાનકડી ભૂલનું ગંભીર પરિણામ પોતાને જ ભોગવવું પડે તેમ હતું. એમની આંખોમાં થોડી શરમ હતી અને પુષ્કળ પ્રાયશ્ચિત્ત પણ હતું. આખરે પુત્ર અને પુત્રવધૂના આગ્રહથી તેમની સાથે રહેવા તેઓ બન્ને ચાલી નીકળ્યાં. મજાની વાત એ હતી કે હવે તો એમને મૂડીની સાથે વ્યાજ પણ મળી ગયું હતું એટલે કે પૌત્ર પણ મળી ગયો હતો!